和運使陳學士遊靈隠寺寓懷
作者：林逋
朝代：宋

paragraphs: 山壑氣相合，旦暮生秋陰。
松門韵虛籟，錚若鳴瑶琴。
舉目羣狀動，傾耳百慮沉。
按部既優游，時此振衣襟。
泓澄冷泉色，寫我清曠心。
飄颻白猿聲，答我雅正吟。
經臺復丹井，捫蘿常遍臨。
鶴蓋青霞映，玉趾蒼苔侵。
溫顔煦槁木，真性馴幽禽。
所以仁惠政，及物一一深。
洒翰嶙峋壁，返駕旃檀林。
回睨窣堵峰，天半千萬尋。